Isem bin il-profeta U l-Mulej qalli: "Ħu tavlozz kbir u ikteb fuqu b'ittri komuni: 'Lil Maħer-salal-ħas-baż '." U ħadt xhieda ta' fiduċja, il-qassis Urija u 'l Żakkarija bin Ġeberkija. Imbagħad jien ersaqt lejn il-profetissa , u tqalet, u wildet iben. U l-Mulej qalli: "Semmih: 'Maħer-salal-ħas-baż'. Għaliex qabel ma t-tifel jitgħallem jgħid: 'pa u ma' jittieħed il-ġid ta' Damasku u l-priża ta' Samarija quddiem is-sultan tal-Assirja." U l-Mulej issokta jkellimni u jgħidli: "Ladarba dan il-poplu stmell l-ilma ta' Silwam , li jgħaddi ħelu ħelu u nħall bil-biża' quddiem Resin u bin Remalija, għalhekk, araw, Sidi jtella' għal fuqhom l-ilma tax-xmara kotran u qawwi, is-Sultan tal-Assirja u l-qawwa tiegħu kollha, u togħla 'l fuq mis-swieqi kollha tagħha, u taqbeż xtutha kollha; u tixtered fuq art Ġuda, tgħarraq u tfawwar, sa ma tilħaq sal-għonq. Il-medda ta' ġwenħajh, tgħatti l-wisa' kollu ta' artek, Għimmanu-el! Kunu afu, ġnus, li għad titkissru; agħtu widen, intom ilkoll mill-ibgħad artijiet, tħażżmu, imma għad titkissru, tħażżmu, imma għad titkissru. Fasslu pjan u jisfrattalkom, tkellmu bejnietkom, imma kliemkom ma jseħħx: għax Alla magħna! Ibżgħu mill-Mulej Dan jgħidli l-Mulej, hu u jaqbadni b'id qawwija biex ma jħallinix nimxi fi triq dan il-poplu: "Issejħulux ftehim dak li dan il-poplu jsejjaħlu ftehim. La tibżgħux mit-tbeżżigħ tiegħu, u la titregħdux minnu. Il-Mulej tal-eżerċti, lilu għandkom tqaddsu, minnu għandkom tibżgħu, minnu għandkom titriegħdu. U jkun għalikom maqdes, imma ġebla għat-tfixkil, u blata għall-waqgħa taż-żewġt idjar ta' Iżrael; xbiek u mansab għal min jgħammar f'Ġerusalemm. Ħafna minnhom għad jogħtru, jaqgħu u jitfarrku, fix-xbiek jinqabdu u jaħtfuhom." Jien naqfel din ix-xhieda u nissiġilla t-tagħlim fid-dixxipli tiegħi; nittama fil-Mulej, li ħeba wiċċu minn dar Ġakobb; u nafda fih. Arawni, jien u wliedi li tani l-Mulej, aħna sinjali u għeġubijiet f'Iżrael, mingħand il-Mulej tal-eżerċti, li jgħammar fuq l-għolja ta' Sijon. In-nies jgħidulkom: "Staqsu l-ispirti u l-bassara, lis-sefsefin u l-gedwedin. Forsi m'għandux il-poplu jistaqsi lill-allat tiegħu, u għall-ħajjin ma jistħarrġux lill-mejtin?" Wieġbu: 'Għandna t-tagħlim u x-xhieda.' Min ma jgħidx kliem bħal dan, qisu wieħed bla dawl is-sebħ. U jgħaddi mill-art magħkus u mġewwaħ; u meta jieħdu l-ġuħ jitmasħan u jisħet lis-sultan u lill-allat tiegħu; jgħolli wiċċu 'l fuq, u jħares lejn l-art; imma ħlief diqa u dlam ma jarax, dlam u taħbit. Imma l-lejl għad jgħib; adlam aktar ma jkunx hemm, fejn qabel kien hemm id-dwejjaq. Il-Prinċep tas-sliem bBħalma qabel fl-imgħoddi kien mela bl-għajb l-art ta' Żebulun u l-art ta' Naftali , hekk issa fl-aħħar isebbaħ it-triq tal-baħar , 'l hemm mill-Ġordan, il-Galilija tal-ġnus .